
B7‑0341/2012
Euroopan parlamentin päätöslauselma lemmikkieläinten ja irrallaan tavattujen eläinten suojelua koskevan EU:n säädöskehyksen luomisesta
(2012/0000(RSP))
Euroopan parlamentti, joka
–
ottaa huomioon lukuisat EU:n kansalaisilta saadut vetoomukset, joissa vaaditaan lemmikkieläinten ja irrallaan tavattujen eläinten suojelua koskevan EU:n säädöskehyksen luomista (muun muassa 1613/10, 1274/2011, 1321/2011, 1377/2011 ja 1412/2011), 

–
ottaa huomioon lemmikkieläinten suojelusta tehdyn eurooppalaisen yleissopimuksen (CETS N:o 125),

–
ottaa huomioon työjärjestyksen 202 artiklan 2 kohdan,
A.
ottaa huomioon, että Euroopan unionin toiminnasta tehdyn sopimuksen 13 artiklassa määrätään, että unionin ja jäsenvaltioiden on otettava eläinten hyvinvoinnin vaatimukset täysimääräisesti huomioon, koska eläimet ovat tuntevia olentoja;

B.
ottaa huomioon, että EU:lla ei ole lemmikkieläinten ja irrallaan tavattujen eläinten suojelua koskevaa lainsäädäntöä, vaikka lemmikkejä on EU:ssa arviolta yli sata miljoonaa;

C.
ottaa huomioon, että kaikki jäsenvaltiot eivät ole toistaiseksi vielä allekirjoittaneet lemmikkieläinten suojelusta tehtyä eurooppalaista yleissopimusta;

D.
ottaa huomioon, että monissa jäsenvaltioissa lemmikkieläimet ja irrallaan tavatut eläimet joutuvat usein huonon ja raa'an kohtelun uhreiksi ja että vetoomuksen esittäjät viittaavat näissä tapauksissa usein Etelä- ja Itä-Euroopan maihin;

1.
kehottaa Euroopan unionia ja jäsenvaltioita ratifioimaan lemmikkieläinten suojelua koskevan eurooppalaisen yleissopimuksen ja saattamaan sen määräykset osaksi kansallisia oikeusjärjestelmiä;

2.
kehottaa komissiota laatimaan lemmikkieläinten ja irrallaan tavattujen eläinten suojelua koskevan EU:n säädöskehyksen, johon sisältyy

•
eläinten tunnistamista ja rekisteröintiä koskevia määräyksiä 

•
kodittomien eläinten hallintastrategioita, mukaan lukien rokotus- ja sterilisointiohjelmat

•
vastuullisen omistajuuden edistämiseen tähtääviä toimenpiteitä

•
luvattomien kenneleiden ja tarhojen kieltäminen

•
kielto surmata irrallaan tavattuja eläimiä ilman lääketieteellistä perustetta

•
kouluille suunnattuja eläinten hyvinvointia koskevia valistusohjelmia 

•
ankaria seuraamuksia jäsenvaltioille, jotka eivät noudata määräyksiä;

3.
kehottaa puhemiestä välittämään tämän päätöslauselman neuvostolle ja komissiolle.

